**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL APTARNAVIMO TERITORIJŲ KLAIPĖDOS MIESTO SAVIVALDYBĖS BENDROJO UGDYMO MOKYKLoms priskyrimo“ PROJEKTO**

**1. Projekto rengimą paskatinusios priežastys.**

Šis sprendimo projektas reikalingas įgyvendinti keičiamą Priėmimo į Klaipėdos miesto savivaldybės bendrojo ugdymo mokyklas tvarkos aprašą.

**2. Parengto projekto tikslai ir uždaviniai.**

Sprendimo projekto tikslas – garantuoti asmenų mokymąsi pagal privalomojo švietimo (pradinio ir pagrindinio ugdymo) programas, uždavinys – priskirti Klaipėdos miesto savivaldybės (toliau – Savivaldybė) bendrojo ugdymo mokykloms (toliau – mokyklos) aptarnavimo teritorijas.

**3. Kaip šiuo metu yra teisiškai reglamentuojami projekte aptarti klausimai.**

Šis sprendimo projektas parengtas, vadovaujantis Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 „Dėl Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“ ir Klaipėdos miesto savivaldybės tarybos 2016 m. balandžio 28 d. sprendimu Nr. T2-119 „Dėl Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu mokykloms: 1) patikslinamos aptarnauti priskiriamos Savivaldybės gatvės; 2) nustatoma komplektuojamų klasių paskirtis pagal Lietuvos Respublikos švietimo ir mokslo ministro patvirtintą klasifikatorių ar įgyvendinama ugdymo programa; 3) pažymimos mokyklos ar klasės, į kurias asmenų priėmimas vykdomas pagal jų gebėjimų vertinimus; 4) priskiriamos mokyklos aptarnauti kitų savivaldybių teritorijose gyvenančius, bet Savivaldybės mokyklose mokytis pageidaujančius, asmenis.

Priėmus šį sprendimą, efektyviau bus valdomi priėmimo į Savivaldybės mokyklas procesai ir gyventojams bus laiku suteikta informacija apie Savivaldybės teritorijoje esančius privalomojo švietimo teikėjus, jų vykdomas programas, išskirtinius priėmimo būdus.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiama pasekmė – Šiaurinėje miesto dalyje esančioms mokykloms priskirtos aptarnauti pakankamai didelės teritorijos ir mokyklos gali nepajėgti tenkinti visų pageidaujančiųjų mokytis prašymų. Iškilusios problemos bus sprendžiamos Savivaldybės tarybai nustatant mokykloms klasių skaičių ir tikėtina, kad problemų neliks, kai Šiaurinėje miesto dalyje bus pastatyta nauja mokykla.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikia kitų teisės aktų: 1) Klaipėdos miesto savivaldybės administracija ne vėliau kaip iki 2017 m. kovo 31 d. parengs ir pateiks tvirtinti sprendimo projektą dėl klasių skaičiaus ir mokinių skaičiaus vidurkio mokyklose 2017–2018 mokslo metams nustatymo; 2) mokyklų, kuriose bus vykdomi priimamų asmenų gebėjimų vertinimai, vadovai ne vėliau kaip prieš 20 kalendorinių dienų iki priėmimo į mokyklas pradžios parengs, su Ugdymo ir kultūros departamento Švietimo skyriumi suderins ir savo įsakymais patvirtins Asmenų specialiųjų ir / ar bendrųjų gebėjimų vertinimo tvarkas.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Klaipėdos miesto savivaldybės administracijos specialistai ir mokyklų vadovai (į siūlymus atsižvelgta).

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Savivaldybės mokyklų vadovai.

**10. Kiti reikalingi pagrindimai ir paaiškinimai.**

Nėra

PRIDEDAMA:

1.Teisės aktų, nurodytų sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2012 m. rugpjūčio 30 d. sprendimo Nr. T2-221 „Dėl savivaldybės bendrojo ugdymo mokykloms aptarnavimo teritorijų priskyrimo“ išrašas, 7 lapai.

Švietimo skyriaus vedėja Laima Prižgintienė